als_Latn dik_Latn sag_Latn
Linda Basha-Xhillari nuk mund të veshë dot ngjyrat e bardha të vellos sot, për arsyen e thjeshtë se kjo është martesa e saj e dytë. Velloja e bardhë vishet veç një herë, tek e para, çka dëften se është e vetmja herë kur vajza ndjen se bëhet pjesë e diçkaje që s’e ka provuar asnjëherë. Prandaj Linda ka vendosur që për martesën e dytë të veshë një duvak dhe vello ngjyrë pana, që është afër së bardhës qumësht por s’është tamam e bardha dritë. Ajo do të shfaqet në krah të Kryetarit të Partisë Socialiste dhe kryetarit të Bashkisë, si një kinse nuse në ceremoninë që do të organizohet sot për martesën e tyre. Linda Xhillari është tunduar shumë, në moshë jo të re, për t’u dukur edhe njëherë si nuse shtëpie, si dikur kur martohej me dashurinë e saj të parë, Prof. Thanasin. Riprovimi i atij emocioni është një ndër shtysat kryesore në zgjedhjen e kuptueshme të Lindës për martesë me Edvinin. Mirëpo velloja thonë disa burime socialiste i është dhuruar nga një miku i tij stilist, që këtë rrobë ta ketë si shenjë të miqësisë që i lidh në të mira dhe në të këqija.
Kaq për Lindën. Pasi radhën e ka dhëndri i politikës së re, Edvin Rama, i cili për të tretën herë do të dhurojë të njëjtën unazë si në dy martesat e para, Lindës së tretë. Garderoba e Ramës siç e dinë të gjithë është plot ngjyra të ndezur ylberiste që sinjalizojnë një kohë kur ekstravaganca e shijeve e ndihmonte të ishte i ndryshëm, kontrovers, në gjithë atë myk gustosh që e rrethonte. Askush s’e di nëse Rama do të veshë kostumin tub të zi, brekushet snob, apo do të vishet casuals. Edi Rama nuk ka nevojë për stilist sepse është një stilist i munguar, ashtu siç është një piktor i munguar a politikan i munguar.
Sido që të jetë ceremonia e sotme do të zhvillohet jo në Malin e Dajtit siç u tha në fillim për të depistuar medien, por në restorant “Xibraku”, aty ku socialistët përveç asambleve partiake festojnë edhe dasmën e kryetarit. Pompoziteti do të karakterizojë këtë martesë të bujshme, mes dy partnerëve jo vetëm në biznes, por edhe në jetë. Prezent do të jenë sigurisht pasardhësit e çiftit, Rea dhe Gregori, që do të bëhen vëlla e motër ose motër e vëlla. Natyrisht të dy rioshët e partisë “na bashkoi dashuria” do të jenë të ulur në tavolinën qendrore, ku bashkë me ta do të jenë të ulur edhe familjarët e tjerë të çiftit: Aneta për Ramën dhe Sula e Naxhirja për Linda Bashën.
Ahengu është menduar të jetë miks, ku përveç këngëve botërore hit-e të viteve ’60-’70- ’80 do të jenë edhe këngët “Fukara!” dhe “Naploni!” të Molit. Dj. muzikor është menduar të jetë Erion Veliaj. Ideja është për të krijuar një shartim kulturash haxhiqamiliste dhe progresiste, si përfaqësues të mendimeve të dhëndrit për gjithçka në jetë. Të gjithë përfaqësuesit e lartë socialistë janë ftuar në koktejin super-alkolik të shefit. Bile mendohet se shamia e beqarit të lyhet me benzinë. Menyja do të jetë e veçantë, qofte ke daja dhe sallamin e markës që është përdorur gjatë grevës së urisë. Dhuratat pritet të jenë të shumta, sipas parimit 20 përqind të asaj që keni me të shtrenjtë. Vetëm Dash Peza ka bërë një dhuratë të çmuar, krevatin dopio të Pezës e ka transportuar drejt apartamentit me qera të Lindës, me motivin “Pa të shohim nusen, o, sa e bukur qënka, o, sy e vetull fshehur, o, se djalin e kemi yll të shuar…”
als_Latn als_Latn als_Latn als_Latn